1Yin in a-Páblo chi quin tz'ibaj bi i wuj-i chawe yet a-Timotéo; in rapóstol i Jesucrísto, in taktal rumal i Dios chi Tolke, xak rumal i Jesucrísto, chi aj cubsanel re ka c'ux. 2Quin tz'ibaj i wuj-i chawe, chi lic pacha at wac'al rumal u cubibal a c'ux che i Kajwal xak jun ru' pacha in 'anom yin. I ka Kajaw Dios, xak i Kajwal Jesucrísto chiqui ya i utzil chomal pawi, xak i uxlambal a c'ux, xak chiquila to'bal a wach. 3Wo'or quin camulij chic u bixquil chawe pacha i xin bij can chawe are xin 'e pa Macedónia: chat canaj pa tinimit Efeso man que a 'atij ni ique chi junwi quiqui c'utu. 4Lic cha bij chique chi quiqui mayij u cojic retalil che tak i ujer tzij chi to' qui nojim can i catit qui mam, xak chiqui mayij u cojic retalil che tak i wuj pa tz'ibtal wi u q'uial biaj que i catit qui mam, man n-ta que'el wi chique. Ni'pa tak ile, xa are ca petsaw tzij chiquixol i je re i Dios. I c'utunic-le n-que u to ti jutzobaj re i Dios chu 'onquil u chac ire; ni'pa tak i caka 'ano rumal i u cubibal ka c'ux che i Jesucrísto, are ile are craj i Dios. 5Queje cha bij ile chique man are i 'o u chac chake, are i c'axnabal kib chakawach. I c'axnabal c'uxij-le ca pe ku' we oj ch'am paka c'ux, xak we ni'pa i caka 'ano we are tak ile chi keta'am pa ka c'ux chi lic 'utz; xak we 'o i u cubibal ka c'ux lic sakil. 6Xui-ri, 'o jujun n-quiqui 'an ta chic wach i mas 'o u chac chuwach i Dios, xa are quiqui lap tak ile chi n-tu chac chique i kachalal. 7Cacaj ique quiqui 'an tijonel che quib re i ujer 'atbal tzij, xui-ri n-quiqui ta tu be wach tak i quiqui bij; lic co qui wach que tijin chu c'utic, xui-ri mi ne ique quiqui ta usuc'. 8I 'atbal tzij-le chi u tz'ibam can i mam Moises, keta'am chi 'utz, we pusuc' ca 'ani wi. 9Xui-ri, maka sach pa ka c'ux, i 'atbal tzij n-yabal ta re i c'ax chique i je 'utz. N-cumal ti ique 'o i 'atbal tzij, xa cumal i je aj 'anol mal: ni'pa i quiqui la' u wach chique i u wi u jolom i tinimit, xak ni'pa i n-que cojon ta chique ique; xak 'o u chac i 'atbal tzij chique ni'pa i n-ta Dios cu', xak ni'pa i je aj 'anol mac; xak 'o u chac chique i n-quiqui coj ti u 'ij i Dios, xak chique i n-quiqui ch'ob ti Dios; xak 'o u chac chique pachin quiqui camsaj i qui chuch i qui kajaw, xak chique conojel i je aj camsanel. 10I 'atbal tzij xak 'o u chac che i achi chi cu min rib ru' jun ixok chi n-rixokil taj, xak queje i ixokib; xak chique i achiab chi quiqui 'an che quib pu q'uexel jun ixok quiqui kajsabej qui 'ij chiquiwach; xak 'o u chac chique i que quel'aj winak; xak 'o u chac chique i je aj t'oronel; xak chique i je aj 'anol mentir chuwach i 'atbal tzij. Xak 'o u chac suc'bal-que i je kelkel che i 'utz laj c'utunic. 11I 'utz laj c'utunic-le, are i tzij chi quin tijin yin chu paxsaxic, chi 'elsabal-ke chi sak. Are i ka lo'laj Dios u yom chinkul quin paxsaj i chom laj tzij-le. 12Lic quin tioxij che i Kajwal Jesucrísto chi u yom in cho'ab chu 'onquil i chac-i. Quin tioxij che, man ire cul u c'ux chwe chi quin 'an ni u chac, y xu ya chinkul. 13Queje ile xu 'an ire chwe, tupu yin ujer xin bij mal laj tak tzij chirij, xak xin 'an c'ax chique i je teren chirij, xak xin yo'ya u 'ij. Tupu queje xin 'an ile, i Dios rilom to'bal in wach, man c'a maja in cubam in c'ux che, n-xwetamaj ta 'uri wach i quin tijin chu 'anic. 14Xui-ri, i Kajwal Dios lic xu ya i rutzil u c'ux chwe, lic xu ya u cubibal in c'ux che i Jesucrísto, xak xu ya i c'axnabal in c'ux. Queje ile cu 'an ire chique i je 'o chic che i Jesucrísto. 15'O jun tzij lic katzij, y ca majawic lic konojel caka cojo; are iri: i Jesucrísto xc'un chuwach i jyub ta'aj, tobal que i ajmaquib. Y yin, mas in ajmac chiquiwach conojel. 16Xui-ri, i Dios xril to'bal in wach; i Jesucrísto xu 'alijinsaj wach u nimal u c'ux chwe, tupu lic mas in ajmac chiquiwach conojel. Queje xu 'an ire ile chwe, c'utbal-re i rutzil u c'ux chique ni'pa i quiqui cuba ni qui c'ux che ire, rikbal re i qui c'aslemal chi n-tu q'uisic. 17Rumal 'uri chaka cojo u 'ij i ka Dios que'e 'ij sak chirij, chi are i ka 'Atol Tzij; chaka bij u 'ij ire chi n-tu q'uisic u 'atbal tzij, xak n-tu camic, xak n-ca 'iltaj tu wach. Chocsax u 'ij ire chi mer Dios sakil, ire chi lic 'o u no'oj. Amen (queje ile cakaj). 18Yet, a-Timotéo, chi at pacha jun wac'al, quin ya chakul chi ca bij chique i je jutzobaj re i Dios chila, wach in bim chawe. Ma sach pa c'ux wach i tzij xqui bij li kachalal pawi ujer, chi petnak ru' i Dios. Cha cowirsaj a c'ux che ile, xak cha ya a cho'ab chu 'onquil a chac rumal. Tz'akat ca 'an ile, cha cuba a c'ux che i Kajwal, xak cha ya awib chu 'anic i 'utz pacha cu bij a c'ux chawe. 19'O jujun n-xqui 'an ta cas che, wach i 'utz xu bij i qui c'ux, rumal-i xe sachic n-que tijin ta chic chu cojic i sak laj tzij. 20Queje ile xqui 'an i ma Himenéo xak i ma Alejándro. Rumal-i, je in jachom che itzel, suc'bal-que, 'utz n-quiqui bij ta chic itzel tzij chirij i Dios.
1TIMOTÉO Array